
Disgrifiad Swydd: Rheolwr Hyfforddiant UK-SIFS

	Cyfadran:
	Y Gyfadran Gwyddoniaeth a Pheirianneg

	Adran/Pwnc:
	Ffiseg - Y Ganolfan Deunyddiau Lled-ddargludol Integreiddiol

	Gradd a Chyflog:
	Gradd 8: £38,205 i £44,263 y flwyddyn, ynghyd â buddion pensiwn USS

	Oriau gwaith: 
	Amser llawn, ond caiff ceisiadau i weithio’n rhan-amser eu hystyried

	Nifer y swyddi:
	1

	Contract:
	Rôl am gyfnod penodol o chwech blynedd yw hon

	Lleoliad:
	Bydd deiliad y swydd hon yn gweithio ar Gampws y Bae yn y Ganolfan Deunyddiau Lled-ddargludol Integreiddiol



	Prif Ddiben y Swydd: 

	Mae Canolfan Hyfforddiant Doethurol y Cyngor Ymchwil Peirianneg a'r Gwyddorau Ffisegol (EPSRC) yn Sgiliau Dyfodol y Diwydiant Lled-ddargludol (UK-SIFS) yn fenter newydd a chyffrous ym maes ymchwil ôl-raddedig gwerth £18.5miliwn. Cynhelir y fenter gan y Ganolfan Deunyddiau Lled-ddargludol Integreiddiol (CISM) - cyfleuster o fri Prifysgol Abertawe y buddsoddwyd £55miliwn ynddo ar gyfer ymchwil a datblygiad lled-ddargludyddion uwch. Mewn partneriaeth â Phrifysgol Leeds, mae UK-SIFS yn uno dau sefydliad sydd â chryfderau cyflenwol mewn gwyddor lled-ddargludyddion, peirianneg a thechnoleg. Wedi'i hategu gan fuddsoddiad gwerth £74 miliwn mewn isadeiledd yn y Ganolfan Deunyddiau Lled-ddargludol Integreiddiol ac Ystafell Lân Nanodechnoleg Bragg, ac wedi'i chreu ar y cyd â mwy na 24 o bartneriaid diwydiant cenedlaethol a rhyngwladol, mae'r Ganolfan Hyfforddiant Doethurol mewn sefyllfa unigryw i ddarparu hyfforddiant doethurol sy'n drwyadl o ran technoleg, sy'n berthnasol yn ddiwydiannol ac sy'n gynhwysol o fis Hydref 2026. Bydd UK-SIFS yn creu profiad bywiog ac amlddisgyblaethol i'r holl fyfyrwyr ac yn darparu hyfforddiant ymarferol iawn o werth sylweddol i'r rhai hynny sydd â diddordeb mewn gyrfaoedd yn y sector lled-ddargludyddion a sectorau cysylltiedig fel optoelectroneg ac ynni glân. 

Mae lled-ddargludyddion yn sylfaenol i bob rhan o'r gymdeithas fodern - cyfathrebu, ynni, trafnidiaeth, diogelwch a gofal iechyd - ond mae'r DU yn wynebu prinder sylweddol o sgiliau arbenigol ar draws y gadwyn gyflenwi. Mae UK-SIFS yn mynd i'r afael â’r her hon yn uniongyrchol drwy ddarparu hyfforddiant doethurol uwch sy'n cyfuno arbenigedd technegol ymarferol ag ymchwil ryngddisgyblaethol ac ymgysylltiad cryf â diwydiant. Bydd ein graddedigion yn cyfrannu ar unwaith at weithgynhyrchu ac ymchwil a datblygu ym maes lled-ddargludyddion, ond byddant hefyd yn datblygu i fod yn arweinwyr academaidd, diwydiannol a dinesig y sector yn y dyfodol. 

Bydd y Rheolwr Hyfforddiant yn arwain y gwaith o ddylunio, datblygu a chyflwyno rhaglen hyfforddiant o ansawdd uchel sy'n cyd-fynd â’r diwydiant ar gyfer ymchwilwyr doethurol yn y Ganolfan Hyfforddiant Doethurol. Bydd y rôl yn sicrhau bod darpariaeth hyfforddiant yn bodloni anghenion cynyddol y sector lled-ddargludyddion, gan sicrhau bod gan fyfyrwyr yr arbenigedd technegol uwch a'r sgiliau proffesiynol trosglwyddadwy sydd eu hangen ar gyfer gyrfaoedd yn y byd academaidd a diwydiant. 

Dyma'r prif gyfrifoldebau:
· Arwain a rhoi rhaglen hyfforddiant gyffredinol UK-SIFS y Ganolfan Hyfforddiant Doethurol ar waith ar draws y ddau sefydliad - Prifysgol Abertawe a Phrifysgol Leeds.
· Datblygu deunyddiau hyfforddiant ar gyfer pob modiwl ar y rhaglen hyfforddiant, gan gynnwys ymgysylltu â darparwyr trydydd parti a’u comisiynu i gyflenwi’r deunyddiau os oes angen.
· Dylunio 'cynlluniau hyfforddiant' pwrpasol ar gyfer pob myfyriwr yn y Ganolfan Hyfforddiant Doethurol ar ddechrau ei brosiect - rhaid i'r cynlluniau hyn adlewyrchu gofynion prosiectau doethurol unigol; gan gynnwys gweithgareddau ymarferol a gweithgareddau ystafell ddosbarth; ac ystyried anghenion hyfforddiant pob myfyriwr.
· Monitro cynnydd a chanlyniadau myfyrwyr yn y Ganolfan Hyfforddiant Doethurol yn erbyn eu cynlluniau hyfforddiant unigol. 
· Nodi, datblygu a sicrhau cyfleoedd i alluogi’r rhaglen hyfforddiant i ehangu er mwyn cynnig cynnwys hyfforddiant y Ganolfan Hyfforddiant Doethurol i drydydd partïon neu gyflwyno'r hyfforddiant i lwybrau amgen e.e. rhaglenni prentisiaeth a rhaglenni i raddedigion.
· Cydweithrediad agos â phartneriaid yn y diwydiant lled-ddargludyddion (yn enwedig y rhai hynny sy'n cyd-noddi'r Ganolfan Hyfforddiant Doethurol) er mwyn nodi anghenion sgiliau sy'n dod i'r amlwg a chyd-greu a chyd-gyflwyno cynnwys hyfforddiant.
· Cynrychioli'r Ganolfan Hyfforddiant Doethurol mewn fforymau mewnol ac allanol - gan gyfleu gweledigaeth, canlyniadau ac allbynnau hyfforddiant y Ganolfan Hyfforddiant Doethurol.
· Adrodd i Fwrdd Rheoli'r Ganolfan Hyfforddiant Doethurol ynghylch materion hyfforddiant, ac adrodd i Fwrdd Cynghori Strategol y Ganolfan Hyfforddiant Doethurol os bydd angen. 

	Dyletswyddau Cyffredinol
	Bydd dyletswyddau cyffredinol yn cynnwys, fel y bo'n briodol, rai o'r canlynol neu bob un ohonynt:
1. Cyflwyno addysgu a hyfforddiant o ansawdd uchel ar draws amrywiaeth eang o ddeunyddiau craidd a deunyddiau eraill sy'n berthnasol i gwmpas UK-SIFS - h.y. gwyddor lled-ddargludyddion, peirianneg a thechnoleg.
2. Cyfrannu at ddatblygu a chyflwyno modiwlau a chynnwys newydd a phresennol.
3. Cydlynu hyfforddwyr mewnol ac allanol gan gynnwys staff academaidd, staff y Rhaglen Athrawon Cofrestredig, myfyrwyr sy'n gymheiriaid, arbenigwyr sy'n ymweld, cydweithredwyr ym myd diwydiant a darparwyr trydydd parti proffesiynol.
4. Cefnogi myfyrwyr doethurol wrth nodi anghenion datblygu sgiliau ac wrth weithredu eu cynlluniau hyfforddiant unigol.
5. Cynorthwyo wrth ddatblygu sgiliau astudio myfyrwyr, nodi ac ymateb i dueddiadau carfannau ac anghenion unigol, ac chynorthwyo hefyd gyda datblygiad eu sgiliau a'u gwybodaeth gyffredinol megis cyfathrebu, moeseg, ymchwil gyfrifol a dibynadwy, etc. 
6. Nodi cyfleoedd i arloesi wrth gyflwyno hyfforddiant (e.e., dysgu digidol, ymagweddau rhyngddisgyblaethol).
7. Manteisio ar gyfleoedd i gyflwyno hyfforddiant fel microgymwysterau y tu allan i'r Ganolfan Hyfforddiant Doethurol.
8. Sefydlu mecanweithiau ar gyfer gwerthuso effeithiolrwydd hyfforddiant (monitro, adborth, dangosyddion perfformiad allweddol, allbynnau).
9. Cefnogi gweithgareddau sy'n gwella profiad cyffredinol y myfyriwr ac yn sicrhau canlyniadau llwyddiannus i fyfyrwyr.
10. Cyfrannu at weithgareddau allgymorth y Ganolfan Hyfforddiant Doethurol.
11. Unrhyw hyfforddiant a dyletswyddau profiad myfyrwyr eraill y gellir gofyn amdanynt.

	Meini Prawf y Fanyleb Person

	
1. Doethuriaeth mewn maes pwnc Gwyddoniaeth a Pheirianneg perthnasol neu brofiad perthnasol.
2. Profiad o ddylunio a chyflwyno rhaglenni hyfforddiant ac addysg technegol.
3. Profiad o weithio mewn amgylchedd gwyddonol a/neu labordy peirianneg. 
4. Tystiolaeth o gyflwyno addysgu rhagorol, hyfforddiant a phrofiad dysgu o safon uchel i fyfyrwyr, gan gynnwys defnyddio Amgylcheddau Dysgu Rhithwir.
5. Tystiolaeth o ddylanwad cadarnhaol ar gydweithwyr a'r gymuned academaidd ehangach er mwyn gwella profiad addysgol a hyfforddiant myfyrwyr.
6. Tystiolaeth o sicrhau canlyniadau ac effaith amlwg sy'n ychwanegu gwerth drwy syniadaeth a/neu drosglwyddo syniadau, dulliau, cynhyrchion, gwasanaethau neu atebion, er enghraifft i fusnesau, y llywodraeth, iechyd a lles, yr amgylchedd, cymdeithas, a bywyd diwylliannol, yn fewnol ac yn allanol.
7. Sgiliau cyfathrebu ardderchog ar lafar ac yn ysgrifenedig.
8. Sgiliau rhyngbersonol rhagorol, gan gynnwys y gallu i gyfathrebu'n effeithiol â myfyrwyr, athrawon, academyddion, a busnesau a sefydliadau eraill.
9. Y gallu i weithio'n annibynnol gan ddefnyddio'ch menter eich hun, a gweithio'n dda fel rhan o dîm.
10. Sgiliau trefnu a rheoli amser rhagorol, gyda gallu amlwg i fodloni terfynau amser heriol yn gyson.
11. Ymrwymiad i Ddatblygiad Proffesiynol Parhaus. 

	Meini Prawf Dymunol

	12. Profiad o weithio mewn amgylchedd prifysgol.
13. Profiad yn y sector lled-ddargludyddion.
14. Profiad o weithio mewn amgylchedd ystafell lân. 


	Yr Iaith Gymraeg:

	Level 1 – ‘a little’ - pronounce Welsh words. Able to answer the phone in Welsh (good morning / afternoon). Able to use very basic every-day words and phrases (thank you, please etc.). Level 1 can be reached by completing a one-hour training course.

